হয়রানি বা উত্যক্তকরণ অথবা হ্যারাজমেন্ট হলো পুনরাবৃত্ত আক্রমণাত্মক আচরণের একটি ধারাবাহিকতা, যা একজন যুক্তিসম্পন্ন পর্যবেক্ষকের কাছে ইচ্ছাকৃতভাবে কোনো নির্দিষ্ট ব্যক্তি বা ব্যক্তিবর্গকে লক্ষ্য করে করা হয়েছে বলে প্রতীয়মান হয়। সাধারণত এর উদ্দেশ্য হলো লক্ষ্যবস্তু ব্যক্তিকে হুমকির মুখে ফেলা বা ভীত করা, যাতে তার জন্য উইকিপিডিয়া সম্পাদনা করা অপ্রীতিকর হয়ে ওঠে, কিংবা তাকে দুর্বল, আতঙ্কিত বা নিরুৎসাহিত করা যায়। উইকিপিডিয়াকে কোনোভাবেই কাউকে উত্ত্যক্ত করার উদ্দেশ্যে ব্যবহার করা যাবে না, তা লক্ষ্যবস্তু ব্যক্তি উইকিপিডিয়ার সম্পাদক হোন বা না হোন। যেসব সম্পাদনা উত্ত্যক্তকরণের অন্তর্ভুক্ত সেগুলো উপযুক্তভাবে মুছে ফেলা, দমন, বা পুনরুদ্ধার করা হবে এবং যারা উত্ত্যক্তকরণে লিপ্ত হবেন তারা নিষেধাজ্ঞা বা নিষিদ্ধকরণে পড়তে পারেন। উত্ত্যক্তকরণে এমন কার্যকলাপও অন্তর্ভুক্ত, যা লক্ষ্যবস্তুর দৃষ্টি আকর্ষণের উদ্দেশ্যে করা হয়েছে এবং যা স্পষ্টভাবে সেই ব্যক্তিকে লক্ষ্য করে করা হয়েছে বলেই প্রতীয়মান হয়, যদিও কোনো সরাসরি যোগাযোগ না-ও ঘটতে পারে।   হয়রানির ধরণ   উত্ত্যক্তকরণ যার মধ্যে রয়েছে হুমকি প্রদান, ভয়ভীতি প্রদর্শন, বারবার বিরক্তিকর ও অনাকাঙ্ক্ষিত যোগাযোগ বা মনোযোগ আকর্ষণ, এবং বারবার ব্যক্তিগত আক্রমণ, একটি সম্পাদকের উইকিপিডিয়া ব্যবহারের আনন্দ নষ্ট করতে পারে এবং এর ফলে প্রকল্পে বিঘ্ন সৃষ্টি হতে পারে। কোনো সম্পাদকের জাতি, লিঙ্গ, লিঙ্গ পরিচয়, যৌন পরিচয়, বয়স, ধর্মীয় বা রাজনৈতিক বিশ্বাস, অক্ষমতা, জাতিসত্তা, জাতীয়তা ইত্যাদি ভিত্তিক উত্ত্যক্তকরণ গ্রহণযোগ্য নয়।  উত্ত্যক্তকরণ নিষিদ্ধকরণ উইকিপিডিয়ার সকল ব্যবহারকারীর জন্য সমানভাবে প্রযোজ্য। এমনকি কোনো অদক্ষ বা বিঘ্নসৃষ্টিকারী ব্যবহারকারীকে উত্ত্যক্ত করাও অন্য কাউকে উত্ত্যক্ত করার মতোই অগ্রহণযোগ্য। উইকিপিডিয়া একটি সভ্য সম্প্রদায়কে উৎসাহিত করে: মানুষ ভুল করতে পারে, কিন্তু তাদের সেই ভুল থেকে শিখে পরিবর্তনের জন্য উৎসাহ দেওয়া হয়। উত্ত্যক্তকরণ এই মনোভাবের পরিপন্থী এবং বিশ্বকোষ নির্মাণকাজের জন্য ক্ষতিকর।   হাউন্ডিং নিদিষ্ট টার্গেট   উইকিপিডিয়ায় "হাউন্ডিং" বা "উইকিহাউন্ডিং" বলতে বোঝায় এক বা একাধিক সম্পাদককে আলাদাভাবে টার্গেট করে তাদের সম্পাদিত একাধিক পৃষ্ঠা বা আলোচনায় ধারাবাহিকভাবে অংশগ্রহণ করা, তাদের কাজকে বারবার চ্যালেঞ্জ জানানো বা বাধা দেওয়া। এর উদ্দেশ্য সাধারণত ঐ সম্পাদকের বিরক্তি, হতাশা বা অস্বস্তি সৃষ্টি করা। হাউন্ডিং প্রায়ই লক্ষ্য ব্যক্তিকে উইকিপিডিয়ার বিভিন্ন স্থানে অনুসরণ করার মাধ্যমে ঘটে।  অনেক ব্যবহারকারী অন্য ব্যবহারকারীর অবদান ট্র্যাক করেন, যা সাধারণত সৌহার্দ্যপূর্ণ বা প্রশাসনিক উদ্দেশ্যে হয়ে থাকে। এই কাজটি সবসময় সতর্কতার সঙ্গে এবং যথাযথ কারণেই করা উচিত, যাতে কাউকে ইচ্ছাকৃতভাবে পেছনে লেগে থাকা বা প্রতিশোধের উদ্দেশ্যে অনুসরণ করা হচ্ছে বলে মনে না হয়। সম্পাদকের ইতিহাস যথাযথভাবে ব্যবহার করার মধ্যে পড়ে (তবে শুধুমাত্র এই পর্যন্ত সীমিত নয়) পরিষ্কার ভুল বা নীতিমালাবিরোধী সম্পাদনা সংশোধন করা, অথবা একাধিক পাতায় সংশ্লিষ্ট সমস্যাগুলো ঠিক করা। এই ধরণের অনুশীলন সাম্প্রতিক পরিবর্তন পর্যবেক্ষণকারীর জন্য সুপারিশকৃত। অবদান লগ ব্যবহার করে ঘটনা বোর্ডে এবং মীমাংসা অনুরোধে প্রমাণ উপস্থাপন করা যেতে পারে। তবে যদি এই বিতর্ক নিষ্পত্তির ব্যবহার বারবার অর্থহীন বা ভিত্তিহীন অভিযোগ আনার মাধ্যমে হয়, সেটাও হাউন্ডিং-এর মধ্যে পড়তে পারে।  হাউন্ডিং-এর প্রধান দিক হলো অন্য কোনো ব্যবহারকারীর সম্পাদনার আনন্দ বা উইকিপিডিয়া প্রকল্পে তার অবদান রাখার পরিবেশকে বাধাগ্রস্ত করা, যেখানে এর পেছনে কোনো প্রকৃত গঠনমূলক উদ্দেশ্য নেই। এমনকি কোনো নির্দিষ্ট সম্পাদনা নিজের মধ্যে বিঘ্নসৃষ্টিকারী না হলেও, যদি তা অন্য ব্যবহারকারীকে ইচ্ছাকৃতভাবে অনুসরণ করার মাধ্যমে হয়, এবং একপেশে সম্পাদনা, ব্যক্তিগত আক্রমণ, বা অন্য কোনো উদ্দেশ্যমূলক বিঘ্নসৃষ্টি-র সঙ্গে যুক্ত হয়, তবে সেটি অত্যন্ত গুরুতর বিষয় হয়ে দাঁড়াতে পারে এবং এর ফলে নিষেধাজ্ঞা ও অন্যান্য সম্পাদনা-সংক্রান্ত বিধিনিষেধ আরোপিত হতে পারে।   হুমকি  অন্য কোনো ব্যক্তিকে হুমকি দেওয়া উত্ত্যক্তকরণ হিসেবে বিবেচিত হয়। এর মধ্যে বাস্তব জীবনের যেকোনো হুমকি—যেমন শারীরিক ক্ষতির হুমকি—এবং উইকিপিডিয়ায় কারও কাজকে বিঘ্নিত করার হুমকিও অন্তর্ভুক্ত। স্বাভাবিক উইকিপিডিয়া প্রক্রিয়া যথাযথভাবে ব্যবহার করার অভিপ্রায়ের ঘোষণা—যেমন বিতর্ক নিষ্পত্তি—হুমকি নয়। আইনি হুমকি একটি বিশেষ ধরণের হুমকি, যার জন্য একটি স্বতন্ত্র ও প্রতিষ্ঠিত নীতি রয়েছে। ব্যবহারকারীরা যদি আইনি হুমকি প্রদান করেন, তবে সাধারণত তাদের অনির্দিষ্টকালের জন্য সম্পাদনা থেকে নিষিদ্ধ করা হয়।    অনুমিত আইনি হুমকি   উইকিপিডিয়ায় অন্য কোনো সম্পাদকের বিরুদ্ধে আইনি হুমকি প্রদানকারী ব্যবহারকারীদের নিষিদ্ধ করার একটি নীতি রয়েছে। এমন মন্তব্য করা থেকে বিরত থাকা গুরুত্বপূর্ণ, যেগুলো যুক্তিসংগতভাবে আইনি হুমকি হিসেবে ব্যাখ্যা হতে পারে; যেমন: মানহানিকর বা অপবাদসূচক শব্দগুলো পরিহার করাই ভালো। কোনো আইনি হুমকির ইঙ্গিত দেখা গেলে, ব্যবহারকারীদের উচিত পোস্টদাতার অভিপ্রায় পরিষ্কারভাবে জানা, নীতিমালা ব্যাখ্যা করা এবং হুমকির বক্তব্য মুছে ফেলার জন্য অনুরোধ করা। যদি ব্যবহারকারীরা পরস্পরের সঙ্গে আইনি বিরোধে জড়িত থাকেন, তবে শুধুমাত্র এই কারণে তাদের নিষিদ্ধ করা হয় না—যতক্ষণ না তারা উইকিপিডিয়ায় আইনি হুমকি প্রদান করছেন।   ব্যক্তিগত তথ্য প্রকাশ   অন্য কোনো সম্পাদকের ব্যক্তিগত তথ্য প্রকাশ করা হয়রানি হিসেবে গণ্য হয়, যদি না সেই ব্যক্তি স্বেচ্ছায় সেই তথ্য বা সেই তথ্যের লিংক উইকিপিডিয়ায় প্রকাশ করে থাকেন।"উইকিপিডিয়ায়" শব্দটির সংজ্ঞা অতীতে বিতর্কের বিষয় ছিল। ২০১৯ সালের সেপ্টেম্বর মাসে এক আরএফসি-তে পরিষ্কার করা হয়েছে যে, কোনো ব্যবহারকারী যদি উইকিমিডিয়ার অন্য কোনো প্রকল্পে স্বেচ্ছায় নিজের তথ্য প্রকাশ করেন, তবে বিশেষ কিছু ক্ষেত্রে তা ইংরেজি উইকিপিডিয়ায় পুনঃপ্রকাশ করলে তা তথ্যফাঁস হিসেবে বিবেচিত হতে পারে।  ব্যবহারকারী যদি স্পষ্টভাবে তথ্যটি সর্বসাধারণের জন্য প্রকাশ করেন (যেমন: অন্য কোনো উইকিমিডিয়া উইকিতে ব্যবহারকারী পৃষ্ঠায়) তবে তা উদ্ধৃত করা তুলনামূলকভাবে গ্রহণযোগ্য। কিন্তু তথ্যটি পেতে অনেক "গবেষণা" করতে হয় বা ব্যবহারকারী পরে তা মুছে ফেলেছেন—এমন হলে তা কম গ্রহণযোগ্য।  সম্পাদকদের প্রতি আহ্বান জানানো হয় যেন তারা গোপনীয়তার দিকটি বিবেচনায় নিয়ে সিদ্ধান্ত নেন এবং সংশয় দেখা দিলে তথ্য প্রকাশের আগে সংশ্লিষ্ট ব্যবহারকারীর অনুমতি নেন। এমনকি কোনো তথ্য প্রযুক্তিগতভাবে তথ্যফাস না হলেও তা প্রকাশ অনুচিত হতে পারে এবং প্রকাশকারীর বিচক্ষণতা নিয়ে প্রশ্ন তুলতে পারে। এই টীকা কেবল তখনই প্রযোজ্য যখন ব্যবহারকারী স্বেচ্ছায় অন্য কোনো উইকিমিডিয়া প্রকল্পে ব্যক্তিগত তথ্য প্রকাশ করেন; তথ্যফাসের অধিকাংশ ক্ষেত্রে এই টীকা প্রযোজ্য নয়।  ব্যক্তিগত তথ্য বলতে বোঝায় কোনো সম্পাদকের বাস্তব নাম, জন্মতারিখ, জাতীয় পরিচয় নম্বর, বাসা বা কর্মস্থলের ঠিকানা, চাকরির পদবী ও প্রতিষ্ঠান, ফোন নম্বর, ইমেইল ঠিকানা, বহিঃস্থ সাইটে ব্যক্তিগত প্রোফাইল, অন্যান্য যোগাযোগের মাধ্যম, অথবা ছবি—সেই তথ্য সঠিক হোক বা না হোক। এমন তথ্য প্রকাশ অন্য সম্পাদকের গোপনীয়তায় অনধিকার প্রবেশ এবং উইকিপিডিয়ার বাইরের জগতে তার ক্ষতির সম্ভাবনা তৈরি করতে পারে। ইচ্ছাকৃতভাবে নয় ও ক্ষতিকর উদ্দেশ্য ছাড়া (যেমন: উইকিপিডিয়ার বাইরের কোনো পরিচিতির কারণে ভুলবশত প্রকৃত নাম ব্যবহার করা) ক্ষেত্রে ছাড় দেওয়া যেতে পারে। কিন্তু কেউ ইচ্ছাকৃতভাবে তথ্য ফাঁস করার চেষ্টা করলেই তাৎক্ষণিকভাবে তাকে নিষিদ্ধ করা হতে পারে। এই নীতিমালা সম্পাদক ও অ-সম্পাদক উভয়ের ব্যক্তিগত তথ্যের ক্ষেত্রেই প্রযোজ্য।   ব্যক্তিগত তথ্য নিয়ে কিভাবে মোকাবিলা করবেন  আপনি যদি দুর্ঘটনাবশত এমন কিছু পোস্ট করে ফেলেন যা আপনাকে তথ্যফাসের ঝুঁকিতে ফেলতে পারে, যেমন: লগআউট অবস্থায় সম্পাদনা করা, যা আপনার আইপি ঠিকানা এবং আনুমানিক অবস্থান প্রকাশ করে। তবে দ্রুত পদক্ষেপ নেওয়া অত্যন্ত জরুরি—এই সম্পাদনাগুলো অভারসাইট করানোর জন্য অনুরোধ করুন। তথ্যটির প্রতি অন্য কোনোভাবে দৃষ্টি আকর্ষণ করবেন না। যদি কোনো তথ্য এখনো প্রকাশ্যে থাকে এবং ব্যবহারকারী নিজে তা প্রকাশ করে থাকেন, তবে সেটিকে তথ্যফাস হিসেবে গণ্য করা হয় না। তাই কোনো সম্পাদক সময়মতো তথ্য মুছে ফেলতে ব্যর্থ হলে এই নীতির আওতায় তা আর সুরক্ষিত থাকবে না। ব্যক্তিগত তথ্য রক্ষার আরও নির্দেশনা রয়েছে এখানে: ব্যক্তিগত নিরাপত্তা অনুশীলন, গোপনীয়তা ও বিবেচনা, এবং উইকিপিডিয়ায় কিভাবে আউট হওয়া এড়ানো যায়।  কোনো সম্পাদনা কারো ব্যক্তিগত তথ্য প্রকাশ করলে, তাৎক্ষণিকভাবে তা রোলব্যাক করতে হবে এবং অভারসাইট-এর জন্য অনুরোধ করতে হবে, যেন সেই সম্পাদনাটি উইকিপিডিয়া থেকে চিরতরে মুছে ফেলা যায়। যেকোনো প্রশাসক REVDEL এর মাধ্যমে অস্থায়ীভাবে তা গোপন করতে পারেন, এমনকি তারা যদি ঘটনায় জড়িত থাকেন তবুও। যদি কোনো ব্যবহারকারী পূর্বে নিজের ব্যক্তিগত তথ্য প্রকাশ করে থাকেন, পরে তা মুছে ফেলেন, তবে সেই তথ্য পুনরায় উইকিপিডিয়ায় প্রকাশ করা উচিত নয়। যদিও এখনো প্রকাশ্যে থাকা, স্বেচ্ছায় প্রকাশিত তথ্য উদ্ধৃত করাকে আউটিং হিসেবে গণ্য করা হয় না। তবে যদি পূর্বে প্রকাশিত তথ্য অভারসাইটের মাধ্যমে মুছে ফেলা হয়ে থাকে, তাহলে তা পুনরায় প্রকাশ করাকে আউটিং হিসেবে ধরা হবে।  আপনি যদি দেখেন কোনো ব্যবহারকারী অন্য কারো ব্যক্তিগত তথ্য প্রকাশ করেছেন, তাহলে তথ্যের সত্যতা নিশ্চিত বা অস্বীকার করবেন না। এতে করে তথ্য পোস্টকারীর কাছে, এবং যারা তা দেখেছেন তাদের কাছেও, তথ্যটি সঠিক কি না সে সম্পর্কে ইঙ্গিত চলে যাবে। একই কারণে, ভুল আউটিং প্রচেষ্টাকেও সঠিক প্রচেষ্টার চেয়ে ভিন্নভাবে বিবেচনা করা যাবে না। আউটিংয়ের প্রচেষ্টা রিপোর্ট করার সময় তথ্যের সত্যতা সম্পর্কে কোনো মন্তব্য করা উচিত নয়। আউটিং প্রচেষ্টাকে সাধারণত "আউটিংয়ের চেষ্টা" বা অনুরূপভাবে উল্লেখ করা উচিত, যাতে বোঝা যায় তথ্যটি সত্য বা মিথ্যা—দুটোর কোনটাই নিশ্চিত নয়। যাদের আউটিংয়ের জন্য বাধা দেওয়া হয়েছে, তাদের স্পষ্টভাবে জানানো উচিত যে বাধাদানের লগ বা বিজ্ঞপ্তি তথ্যের সত্যতা নিশ্চিত করে না।  কোনো সম্পাদক নিজেই যদি নিজের নাম ব্যবহার করে সম্পাদনা করেন বা ব্যক্তিগত তথ্য প্রকাশ করেন, ফলে তাকে অনলাইনে খুঁজে পাওয়া সহজ হয়—তবুও তার বিরুদ্ধে "বিরুদ্ধ গবেষণা" চালানো কোনোভাবেই গ্রহণযোগ্য নয়। উইকিপিডিয়ার বাইরে তার মতামত সংগ্রহ করে বারবার সম্পাদনায় চ্যালেঞ্জ জানানো হয়রানির একটি রূপ হতে পারে, যেমন পূর্বে করা উইকিপিডিয়া সম্পাদনা টেনে এনে একইভাবে বিরক্তি সৃষ্টি করা। কোনো সম্পাদককে আউট করার হুমকি দেওয়াও ব্যক্তিগত আক্রমণ হিসেবে বিবেচিত হবে এবং তা নিষিদ্ধ।   ব্যতিক্রমী ঘটনা  এই নীতিমালার কোনো কিছুই ইমেইলের মাধ্যমে সম্পাদকদের ব্যক্তিগত তথ্য প্রশাসক ফাংশনারি, সালিশকারী, বা উইকিমিডিয়া ফাউন্ডেশনের কাছে পাঠানো নিষিদ্ধ করে না। তবে সেটা গোপনীয়তা সংবেদনশীল নীতিমালার (যেমন: স্বার্থের দ্বন্দ্ব, বেতনভুক্ত সম্পাদনা, হয়রানি, বা শিশু সুরক্ষা নীতি লঙ্ঘনের অভিযোগ জানাতে প্রয়োজন হলে উপরোক্ত দলের নিকট পাঠাতে পারেন। এক্ষেত্রে শুধুমাত্র ন্যূনতম প্রয়োজনীয় তথ্যই প্রদান করা উচিত এবং ন্যূনতম সংখ্যক ব্যক্তির সঙ্গে যোগাযোগ করা উচিত। তবে সম্পাদকদের সতর্ক করা হচ্ছে যে, সম্প্রদায় এই ধারণাকে প্রত্যাখ্যান করেছে যে, সম্পাদকরা একে অপরের বিরুদ্ধে "তদন্ত" চালাতে পারেন। উইকিপিডিয়ায় এ ধরনের তথ্য প্রকাশ এই নীতিমালা লঙ্ঘন করে।  অন্য ওয়েবসাইটে থাকা অ্যাকাউন্টগুলোর লিংক নির্দিষ্ট কিছু পরিস্থিতিতে উইকিপিডিয়ায় দেওয়া যেতে পারে (তবে দেখুন Wikipedia:Linking to external harassment):  এমন কিছু চাকরির ওয়েবসাইট আছে, যেখানে নিয়োগদাতারা বেতনভুক্ত উইকিপিডিয়া সম্পাদক নিয়োগের জন্য বিজ্ঞাপন দিয়ে থাকেন। তবে সেটা আলোচনাসভার মতো ফোরামে সেই বিজ্ঞাপনের লিংক দেওয়া এই নীতিমালা লঙ্ঘন নয়।  যদি কোনো ব্যক্তি নিজের পরিচয় প্রকাশ করেন এবং তা মুছে না ফেলেন বা অভারসাইট না করান, তবে স্বার্থের দ্বন্দ্ব সম্পর্কিত আলোচনায় সেই তথ্য ব্যবহার করা যেতে পারে।  যদি COI আলোচনার ক্ষেত্রে মুছে ফেলা বা অভারসাইটকৃত ব্যক্তিগত পরিচয়মূলক তথ্য গুরুত্বপূর্ণ হয়, তবে তা প্রশাসক বা সালিশকারীর কাছে ইমেইলে পাঠানো যেতে পারে—কিন্তু উইকিপিডিয়ায় পুনরায় প্রকাশ করা যাবে না। এক্ষেত্রে শুধু বলা যাবে যে সংশ্লিষ্ট সম্পাদক স্বার্থের দ্বন্দ্বে যুক্ত আছেন এবং প্রাসঙ্গিক কর্তৃপক্ষকে তথ্য পাঠানো হয়েছে।  ছদ্মবেশের বিরুদ্ধে (যেমন: কোনো সম্পাদক ভুলভাবে নিজেকে অন্য কেউ হিসেবে দাবি করছেন) লড়াই করতে হলে, সেই প্রকৃত ব্যক্তির কাছ থেকে স্পষ্ট ও সৎ অনুমতি নিয়ে তার কোনো খণ্ডন বা অস্বীকৃতির লিংক প্রদান করা যেতে পারে, যদি সূত্রের যথার্থতা নিয়ে দৃঢ় আস্থা থাকে।  যে কোনো ব্যক্তির ব্যক্তিগত তথ্য সম্পর্কিত সমস্যা ফাংশনারি দল-এর কোনো সদস্যের কাছে ইমেইলে জানানো যেতে পারে। উপরোক্ত সীমিত পরিস্থিতিতে উইকিপিডিয়ায় সম্পাদনার জন্য দেওয়া আহ্বানযুক্ত বাইরের ওয়েবসাইটের লিংক প্রকাশ করা গেলেও, বাইরের সাইটে থাকা ব্যক্তিগত প্রোফাইল কোনো নির্দিষ্ট উইকিপিডিয়া সম্পাদকের সঙ্গে যুক্ত করা যাবে না, যদি না তিনি নিজে তা প্রকাশ করেন।   ব্যক্তিগত যোগাযোগ   উইকিপিডিয়ার বাইরে ব্যক্তিগতভাবে হওয়া বার্তা প্রকাশ নিয়ে সম্প্রদায়ের মধ্যে কোনো সুস্পষ্ট ঐক্যমত নেই। সালিশ কমিটি একটি সিদ্ধান্তে বলেছে: "লেখকের (এবং অন্তর্ভুক্ত পূর্ববর্তী বার্তার লেখকের) অনুমতি ব্যতীত ব্যক্তিগত যোগাযোগের বিষয়বস্তু, যেমন ইমেইল, উইকিপিডিয়ায় প্রকাশ করা উচিত নয়"। এবং অন্য একটি সিদ্ধান্তে বলেছে: "যে কোনো নিরপেক্ষ প্রশাসক লেখকের সম্মতি ব্যতীত প্রকাশিত ব্যক্তিগত বার্তা অপসারণ করতে পারেন। এমন বার্তা সালিশ কমিটির কাছেই সরাসরি পাঠানো উচিত।"   ব্যবহারকারী পাতায় হয়রানি   ব্যবহারকারী নামস্থানে হয়রানি একটি সাধারণ সমস্যা। এর উদাহরণগুলোর মধ্যে রয়েছে: ব্যবহারকারীর আলাপ পাতায় অসংখ্য মিথ্যা বা সন্দেহজনক "সতর্কবার্তা" প্রদান, ব্যবহারকারী অপসারণ করার পর তা পুনরায় যোগ করা, সক্রিয় অবদানকারীদের ব্যবহারকারী পাতায় "সন্দেহভাজন ছদ্মপরিচয়" বা অনুরূপ ট্যাগ বসানো, এবং ব্যবহারকারীর নিজস্ব স্থানে এমন উপাদান যুক্ত করা যেগুলো তাদের কাছে বিরক্তিকর বা বিব্রতকর হতে পারে।  ব্যবহারকারী পাতা দেওয়া হয়েছে যেন সম্পাদকরা নিজেদের সম্পর্কে কিছু সাধারণ তথ্য দিতে পারেন এবং ব্যবহারকারী আলাপ পাতা যোগাযোগের জন্য। কোনোটিই 'লজ্জার প্রাচীর' হিসেবে ব্যবহৃত হওয়ার জন্য নয় এবং কোনো ব্যবহারকারীর বিরুদ্ধে অভিযোগ প্রমাণিত না হওয়া পর্যন্ত সেখানে এমন কিছু প্রদর্শন করা উচিত নয়। এমন কোনো উপাদান যেটি প্রয়োজনীয়ভাবে প্রদর্শন বা অপসারণ করা দরকার, সেটি নিয়ে ব্যবহারকারীর স্থানে মতবিরোধ না গড়ে তুলে প্রশাসকদের নজরে আনা উচিত।   উইকিপিডিয়ার বাইরের হয়রানি   অনুপযুক্ত বা অনিচ্ছাকৃত জনসমক্ষে বা ব্যক্তিগত যোগাযোগ, অনুসরণ, বা যে কোনো রকমের উত্ত্যক্ততা যা অন্য কোনো সম্পাদককে লক্ষ্য করে করা হয়, তা হয়রানির নীতিমালার লঙ্ঘন। উইকিপিডিয়ার বাইরের হয়রানি, বহিরাগত লিঙ্ক ব্যবহারের মাধ্যমেও হয়ে থাকলে, প্রশাসকদের কাছে তা একটি গুরুতর বিষয় হিসেবে বিবেচিত হবে এবং এটি বিরোধ নিষ্পত্তি প্রক্রিয়ায়, এমনকি সালিশ বিচারেও, উপযুক্ত প্রমাণ হিসেবে গ্রহণযোগ্য। কিছু ক্ষেত্রে এই প্রমাণ ব্যক্তিগত ইমেইলের মাধ্যমে জমা দেওয়া উচিত। যেমনটি উইকিপিডিয়ার ভেতরের হয়রানির ক্ষেত্রেও প্রযোজ্য, বাইরের হয়রানিও অবরোধের কারণ হতে পারে এবং চরম ক্ষেত্রে নিষেধাজ্ঞার কারণ হতে পারে।  যেসব সম্পাদক ব্যক্তিগত যোগাযোগকে স্বাগত জানিয়ে থাকেন, তারা প্রায়ই উইকিপিডিয়ায় তাঁদের পছন্দসই যোগাযোগের তথ্য প্রকাশ করেন এবং কখনও কখনও উইকিপিডিয়ার ইমেইল ফিচার সক্রিয় রাখেন। কোনো সম্পাদককে তার অনুমতি ছাড়াই অন্য কোনো যোগাযোগের মাধ্যমে যোগাযোগ করা অনাকাঙ্ক্ষিত হিসেবে বিবেচিত হওয়া উচিত এবং প্রেক্ষাপট অনুযায়ী তা হয়রানির আওতায় পড়তে পারে। কোনো বিরোধের অংশ হিসেবে বা যদি কোনো সম্পাদক অনুরোধ করে থাকেন যে তাকে ঐভাবে যোগাযোগ না করা হয়, তবে কখনোই তাকে ঐভাবে যোগাযোগ করবেন না। ব্যক্তিগত তথ্য প্রকাশ অংশে বর্ণিত ব্যক্তিগত তথ্য ব্যবহার করে অপ্রত্যাশিত যোগাযোগ নিরাপত্তা ও মানসিক স্বস্তির জন্য হুমকি হিসেবে বিবেচিত হতে পারে। যেসব ব্যবহারকারী উইকিপিডিয়ার বাইরের অনুপযুক্ত যোগাযোগের শিকার হন, তারা তা গোপনে সালিশ কমিটিতে অথবা জরুরি প্রতিক্রিয়া দলের কাছে রিপোর্ট করতে পারেন।   সম্পাদনা সম্প্রদায়ের বাইরের ব্যক্তিদের হয়রানি   এই নীতিমালার অন্যান্য অংশে বর্ণিত সম্পাদকদের হয়রানি থেকে সুরক্ষার নীতির সাথে সামঞ্জস্য রেখে, উইকিপিডিয়া সম্প্রদায়ের সদস্য নন এমন জীবিত বা সদ্যপ্রয়াত ব্যক্তিদের হয়রানিমূলক সম্পাদনাও নিষিদ্ধ। ওভারসাইট নীতি অনুযায়ী, হয়রানিমূলক বিষয়বস্তু মুছে ফেলা হবে বা দমন করা হবে। যে কোনো নামস্থানেই কেউ এ ধরনের উপাদান যুক্ত করলে তাকে অনির্দিষ্টকালের জন্য ব্লক করা হতে পারে।  জীবিত ব্যক্তিদের জীবনী সংক্রান্ত নীতি অনুসরণ করে তৈরি কন্টেন্ট ও উৎসসমূহ এই নীতিমালার লঙ্ঘন নয়; তেমনি উৎস এবং উৎসের লেখক সম্পর্কে আলোচনা করাও লঙ্ঘন নয়, যদি না কোনো ব্যক্তিগত মন্তব্য উৎসের মান নির্ধারণের জন্য অপ্রয়োজনীয় হয়ে থাকে। আরও দেখুন: WP:BLPPRIVACY, WP:BLPCOI, এবং সম্পর্কিত ঐচ্ছিক নিষেধাজ্ঞা।   হয়রানি মোকাবিলা   আপনি যদি মনে করেন যে কেউ আপনাকে হয়রানি করছে, তাহলে প্রথম এবং প্রধান করণীয় হলো শান্ত থাকা যদিও এটি কঠিন হতে পারে। এই বিষয়ে সতর্ক থাকা অত্যন্ত গুরুত্বপূর্ণ। যদি হয়রানির মধ্যে আপনার বা অন্য কারো প্রতি শারীরিক ক্ষতির হুমকি থাকে, তাহলে ক্ষতির হুমকির মোকাবিলা সংক্রান্ত নির্দেশাবলী অনুসরণ করুন। গুরুতর পরিস্থিতিতে বা যেখানে গোপনীয়তা ও অফ-উইকি বিষয় জড়িত (যেমন, ব্যক্তিগত তথ্য প্রকাশ, ইমেইল বা বাস্তবজীবনে হয়রানিতে রূপ নেওয়া অনলাইন ইস্যু ইত্যাদি), সেখানে আপনি আর্বিট্রেশন কমিটি-র সঙ্গে যোগাযোগ করতে পারেন। যদি পৃষ্ঠার ইতিহাস থেকে ব্যক্তিগত তথ্য মুছে ফেলার প্রয়োজন হয়, তাহলে ওভারসাইট টিমের সঙ্গে যোগাযোগ করুন।  অন-উইকি সমস্যা—যেমন একজন ব্যবহারকারীর সঙ্গে দ্বন্দ্ব—মোকাবিলায় প্রথম পদক্ষেপ হিসেবে প্রশাসকদের আলোচনাসভায় জানান। যদি আপনি কিছু নির্দিষ্ট diff দেখাতে পারেন, তাহলে সমস্যাটি চিহ্নিত করা সহজ হয়। যদি পরিস্থিতি গুরুতর হয় এবং আপনি তা অন-উইকিতে মোকাবেলা করতে চান, তাহলে প্রশাসকদের আলোচনাসভায় বিস্তারিত ঘটনা খুলে বলুন। তবে, অন্য কোনো ব্যবহারকারীর পক্ষ থেকে ব্যক্তিগত তথ্য প্রকাশ সংক্রান্ত আলোচনা শুরু করবেন না, যদি না ভুক্তভোগী সম্মতি প্রদান করেন বা সংশ্লিষ্ট সংস্করণসমূহ ইতোমধ্যে ওভারসাইট করা হয়ে থাকে। গোপনীয়তা লঙ্ঘন আরও গুরুতর করে তোলার ঝুঁকি থাকায় এটি গুরুত্বপূর্ণ।  টীকা: যদি অন্যান্য সম্পাদকরা আপনার সম্পাদনা নিয়ে উদ্বিগ্ন হন, তাহলে প্রশাসক বা অন্য ব্যবহারকারীদের দৃষ্টি আপনার দিকে পড়তে পারে। তাদের কাছ থেকে প্রাপ্ত যে কোনো নাগরিক ও প্রাসঙ্গিক মন্তব্য হয়রানি হিসেবে বিবেচিত হবে না।   হয়রানির অভিযোগ আনা   হয়রানির অভিযোগ আনা অনেক সময় বিতর্ক উস্কে দিতে পারে এবং সেসব অভিযোগ বিরোধের ক্ষেত্রে সহায়ক নাও হতে পারে। যদি স্পষ্ট প্রমাণ ছাড়া কারও বিরুদ্ধে হয়রানির অভিযোগ আনা হয়, তাহলে তা ব্যক্তিগত আক্রমণ হিসেবে বিবেচিত হতে পারে, এবং বারবার এমন ভিত্তিহীন অভিযোগ করা হলে তা নিজেরাই হয়রানির পর্যায়ে পড়ে যেতে পারে। এর ফলে অনেক সময় পাল্টা হয়রানির অভিযোগ উঠতে পারে, যা পুরো পরিস্থিতিকে আরও জটিল করে তোলে। তবে, একই সঙ্গে, হয়রানির অভিযোগগুলোকে গুরুত্বসহকারে বিবেচনা করা উচিত এবং শুধুমাত্র স্পষ্টভাবে ভিত্তিহীন বলেই তা অগ্রাহ্য করা উচিত।   হয়রানির শিকার প্রশাসকদের জন্য সহায়তা   উইকিপিডিয়ার প্রশাসকগণ অনেক সময় কঠিন ব্যবহারকারীদের সঙ্গে সরাসরি দ্বন্দ্বে জড়িয়ে পড়েন এবং তার ফলে তারাও হয়রানির শিকার হতে পারেন। সাধারণত এটি তখন ঘটে যখন একজন প্রশাসক বিরোধে হস্তক্ষেপ করে অবাঞ্ছিত ব্যবহারকারীদের সতর্ক করেন বা তাদের সমস্যাজনক আচরণ বন্ধ করার ব্যবস্থা নেন। এই সমস্যা সমাধানের ক্ষেত্রে প্রশাসকদের অন্য যেকোনো ব্যবহারকারীর মতোই সঠিক অধিকার রয়েছে আলোচনায় অংশ নেওয়ার। তবে যদি পরিস্থিতি যদি উত্তপ্ত বা অস্বস্তিকর হয়ে ওঠে, তা এড়িয়ে যাওয়া বা তা থেকে সরে আসা উচিত—এমনকি কোনো কারণ না দেখিয়েও। প্রয়োজনে তারা আর্বিট্রেশন কমিটির সঙ্গে যোগাযোগ করতে পারেন।   হয়রানির প্রতি প্রতিক্রিয়া    কেউ কেউ প্রকৃত বা কল্পিত হয়রানির মুখে শান্ত থাকা এবং গঠনমূলকভাবে প্রতিক্রিয়া জানানো কঠিন মনে করতে পারেন। কেউ হয়রানির শিকার হচ্ছেন—এই প্রেক্ষাপটে তাদের বিরুদ্ধে আনা কোনো অসদাচরণের অভিযোগ বিবেচনা করা গুরুত্বপূর্ণ। প্রকৃত বা কল্পিত হয়রানির শিকার হওয়া কোনো ব্যবহারকারীর অসদাচরণকে যৌক্তিক করে না, তবে এ ধরনের পরিস্থিতিতে শাস্তিমূলক পদক্ষেপ গ্রহণে আরও সতর্কতার সঙ্গে এগোনো উচিত।   হয়রানির পরিণতি    যদিও ব্যবহারকারীদের বিচ্ছিন্ন ঘটনার ক্ষেত্রে উপেক্ষা করা বা ভদ্রভাবে প্রতিক্রিয়া জানানোর পরামর্শ দেওয়া হয়, তা এই অর্থে নেওয়া উচিত নয় যে এগুলো গ্রহণযোগ্য বা পরিণতিহীন। শত্রুতাপূর্ণ আচরণের ধারাবাহিকতা সহনশীলতার নীতিতে বিশ্বাস স্থাপনকে বাধাগ্রস্ত করে এবং এটি বিঘ্নকারী সম্পাদনা হিসেবে বিবেচিত হতে পারে। যারা হয়রানি এবং/অথবা ব্যক্তিগত আক্রমণের মাধ্যমে সংঘাতমুখী আচরণ চালিয়ে যান, তারা প্রায়ই বিরোধ নিষ্পত্তির প্রক্রিয়ার মুখোমুখি হন এবং অবরোধ, মধ্যস্থতা, কিংবা সম্প্রদায় কর্তৃক নিষেধাজ্ঞার মতো গুরুতর পরিণতির সম্মুখীন হতে পারেন। হয়রানি সম্পাদক ধরে রাখার প্রচেষ্টাকে নেতিবাচকভাবে প্রভাবিত করে।দেখুন:    হয়রানির কারণে অবরোধ      চরম ক্ষেত্রে, যেমন আইনি হুমকি, সহিংসতার হুমকি, বা ব্যক্তিগত তথ্য ফাঁস (আউটিং), তখন পূর্ব সতর্কতা ছাড়াই সুরক্ষামূলক অবরোধ প্রয়োগ করা যেতে পারে।    উইকিহাউন্ডিং (একাধিকভাবে কারো পেছনে লেগে থাকা)-এর ক্ষেত্রে সাধারণত প্রথমে একটি সতর্কবার্তা দেওয়া হয়। যদি সতর্কবার্তার পরও উইকিহাউন্ডিং চলতে থাকে, তবে সাধারণত ধাপে ধাপে অবরোধ আরোপ করা হয়, যার শুরু হয় ২৪ ঘণ্টা অবরোধ থেকে।     কোনটি হয়রানি নয়   এই নীতিমালার উদ্দেশ্য প্রকৃত হয়রানির শিকারদের সুরক্ষা প্রদান করা—যেমন: বারবার এবং অনিচ্ছাকৃতভাবে যোগাযোগ বা মন্তব্য করা, যার লক্ষ্য ব্যবহারকারীকে মানসিক কষ্ট দেয়া। পিছু লেগে থাকা বা হয়রানি করা শব্দগুলো বাস্তব জীবনে অনেক গভীর অর্থ বহন করে—সাধারণ অসৌজন্যমূলক আচরণ থেকে শুরু করে অপরাধমূলক কার্যক্রম পর্যন্ত—এবং তাই এসব শব্দের ব্যবহার সতর্কভাবে ও প্রাসঙ্গিকতার সঙ্গে করতে হবে।  তবে কিছু ব্যবহারকারী "হয়রানি" শব্দটির অর্থ অনেক বিস্তৃতভাবে এবং ভুলভাবে ব্যাখ্যা করে থাকেন, যাতে সাধারণ ও গ্রহণযোগ্য সম্পাদনাকেও অন্তর্ভুক্ত করা হয়—যেমন: আরেকজন ব্যবহারকারীর সম্পাদিত একই পৃষ্ঠায় সম্পাদনা করা, কিংবা অসৌজন্যমূলক আচরণের জন্য কাউকে সতর্ক করা। এসব কাজ যদি ভদ্রভাবে এবং সদিচ্ছার সঙ্গে করা হয়, তাহলে তা হয়রানি নয়। একজন ব্যবহারকারীর অবদান নীতিমালা লঙ্ঘন শনাক্ত করতে পর্যবেক্ষণ করাও হয়রানি নয় (উপরের অংশটি দেখুন)—এটি ব্যবহারকারী অবদান ইতিহাসের অন্যতম উদ্দেশ্য। সম্পাদকরা কোনো নিবন্ধের বিষয়বস্তু বা তাদের নিজের সম্পাদনার মালিক নন এবং অন্য যে কোনো সম্পাদক উপযুক্ত হলে সেই সম্পাদনা বাতিল করার অধিকার রাখেন। এ ধরনের বৈধ সম্পাদনা প্রতিরোধ করাটা মালিকানা আচরণের ইঙ্গিত দিতে পারে এবং এর জন্য শাস্তির মুখোমুখি হতে হতে পারে। ভিত্তিহীন হয়রানির অভিযোগ একটি গুরুতর ব্যক্তিগত আক্রমণ এবং যথাযথভাবে মোকাবেলা করা হবে।   আরও দেখুন   উইকিবুলিং  উইকিপিডিয়ায় কীভাবে আউট হওয়া থেকে রক্ষা পাওয়া যায়, একটি পৃষ্ঠা যেখানে আউট হওয়া রোধে সহায়ক বিষয়গুলোর তালিকা রয়েছে।  উইকিপিডিয়া:সালিস নীতিমালা/নজিরসমূহ#ব্যক্তিগত আক্রমণ  উইকিমিডিয়া:বৈষম্যহীনতার নীতি  সম্প্রদায় স্বাস্থ্য উদ্যোগ – ২০১৭ সাল থেকে শুরু হওয়া একটি হেনস্তা বিরোধী প্রকল্প  হেনস্তা সংক্রান্ত জরিপ ২০১৫   টীকা   বিষয়শ্রেণী:উইকিপিডিয়া আচরণ নীতিমালা বিষয়শ্রেণী:উইকিপিডিয়া সভ্যতা